Passagerer på Margrete Læsø er formentligt ret så trætte af dagens vejrforhold. De rejsende kunne næsten ane Læsø Havn og var vel så småt begyndt at gøre sig klar til at stige af færgen mandag formiddag. Men så fik de en lidt ærgerlig besked. Færgen måtte vende om. - Den kraftige blæst har gjort sit indtog over Læsø og derfor vurderes det, at det ikke er forsvarligt at ligge til i Vesterø. Margrete Læsø er vendt om og sejler tilbage til Frederikshavn i håb om at kunne ligge til der, skriver de på Læsøfærgens hjemmeside . Flere færgeaflysninger Den kraftige blæst betyder, at afgangene fra Læsø 9.40 og klokken 15.00 er aflyst. Klokken 11.30 og 16.50 er afgangene fra Frederikshavn tillige aflyst. På grund af blæsten må Color Line også aflyse flere afgange mellem Hirtshals og Norge. - Vi giver alle rejsende besked og forsøger at booke deres rejse om, på bedst mulig vis. Vi håber, at stormen lægger sig så hurtigt som muligt, siger Erik Brynhildsbakken, koncerdirektør for Kommunikation og Samfundskontakt for Color Line. Få overblikket over de aflyste afgange her . På trods af, at både Læsøfærgen og Color Line har aflyst færgeafgange på grund af dagens vejr, så sejler Stena Line mellem Frederikshavn og Göteborg som planlagt. - Normalt vurderer vi det ud fra vejrets påvirkning på fartøjerne. Alle færger er bygget forskelligt, lyder forklaringen fra Stefan Elfström, PR og kommunikationsansvarlig ved selskabet. Det er ikke mere end tre dage siden, at stormen Otto rasede. Stormen gjorde, at politiet frarådede al unødvendig kørsel . Undervejs kunne TV2 Nord blandt andet berette, at en campingvogn var væltet på vejen og beboere måtte evkaueres, fordi et tag var ved at rive sig løs .

Opsummering:
Margrete Læsø var næsten nået frem til endestationen.